**Carmen Parga Parada**, nada na Coruña o 29 de abril de 1914 e finada en Cidade de México o 10 de abril de 2004 foi unha profesora e activista republicana exiliada en México.

Traxectoria
-----------

Filla de Antonio Parga Sánchez, naceu na Coruña e criouse nunha familia de militantes socialistas. Fixo o bacharelato en Ferrol e, con 20 anos, trasladouse a Madrid para estudar Filosofía e Letras. Tamén iniciou neses anos a súa actividade política militando en agrupacións estudantís de esquerda como a FUE o BEOR (Bloque Estudantil de Oposición Revolucionaria, dirixido polas xuventudes comunistas). O golpe de Estado do 18 de xullo de 1936 impediu que chegara a titularse.

Casou en 1936 con Manuel Tagüeña, un físico que se converteu en tenente coronel do XV Corpo do Exército do Ebro.

En febreiro de 1939 abandonaron España escapando a través dos Pireneos, e na primavera, Carmen e Manuel, que conseguiron saír do cepo francés dos campos de refuxiados republicanos, chegaron a Leningrado nun cargueiro a través do golfo de Finlandia. Instaláronse en Moscova, cidade na que naceron as súas dúas fillas e quedou enterrado o seu pai. A invasión alemá durante a segunda guerra mundial fixo que tivera que desprazarse á rexión de Pensa, gañándose a vida como tecedora e costureira.

En 1945 trasladouse coas súas fillas a Iugoslavia, pois o seu marido foi destacado alí como "técnico militar", e tres anos despois, en 1948, mudáronse a Checoslovaquia.

Finalmente, logo da morte de Stalin en 1953, trasladáronse a México. Chegaron á súa capital «tras penosos avatares», o 12 de outubro de 1955. O seu marido morreu nese país en 1971. En México Carmen traballou como profesora nos colexios "Madrid" e "Luis Vives" da capital mexicana. Tamén coordinou as actividades dos talleres artísticos do Molino de Santo Domingo, e foi presidenta da agrupación do PSOE na Cidade de México. En 1996 publicou o seu libro de memorias titulado *Antes que sea tarde*. Morreu aos 89 anos na súa casa de Cidade de México.

Notas
-----

1. ↑  Carmen pasou os tres anos da guerra na fronte, axudando aos comisarios e escribindo nos periódicos, pero sen ningún cargo político.
2. ↑  A súa filla era presidenta do Ateneo Español de México ao inicio do século XXI.

Notas
-----

1. 1 2  Bados Ciria, Concepción (26 de abril de 2007). "Carmen Parga". *Centro Virtual Cervantes* (en español). Consultado o 9 de agosto de 2017.
2. 1 2 3 4  Muñoz Molina, Antonio (22 de decembro de 2015). "Recuerdos de Carmen Parga". *Babelia (Diario El País)*. Consultado o 9 de agosto de 2017.
3. ↑  coruña, a (2016-10-23). "Carmen Parga, 'chica de Barranca'". *La Opinión de A Coruña* (en castelán). Consultado o 2021-01-05.
4. ↑  Fernández Pineda, C. (25 de abril de 2004). "Necrológica (Carmen Parga, socialista exiliada)". *Diario El País* (en español). Consultado o 9 de agosto de 2017.

Véxase tamén
------------

### Bibliografía

* Tagüeña Lacorte, Manuel (2005). *Testimonio de dos guerras*. Barcelona: Planeta.
* Parga, Carmen (2002). *Antes que sea tarde*. Madrid: Compañía Literaria. ISBN 9788482130439.
* Marco, Aurora (2007). *Dicionario de Mulleres Galegas*. Edicións A Nosa Terra. p. 327-329. ISBN 978-84-8341-146-9.

|  |  |
| --- | --- |
| Control de autoridades | 
* Wd: Q35676639
* WorldCat
* VIAF: 33779373
* BNE: XX1001505
* DSBE: parga-parada-carmen
* FAST: 424749
* GND: 1056621451
* ISNI: 0000000059202863
* LCCN: n98095713
* NKC: jn20000701371
* SUDOC: 249710536

 |